หุ้น TCAP พุ่ง 5.91 %หลังทุ่ม 5,000 ลบ. ซื้อหุ้นคืน ปันผลพิเศษหุ้นละ 4 บาท
ชี้เป็นการบริหารสภาพคล่อง มีเงินสดคงเหลือหลังควบรวมกับทหารไทยไม่ต่ำกว่าหมื่นล้านบาท
27 ส.ค. 2562

ชี้เป็นการบริหารสภาพคล่องมีเงินสดคงเหลือหลังควบรวมกับทหารไทยไม่ต่ำกว่าหมื่นล้านบาท
บริษัท ทุนธนชาต (TCAP) โดยนายสมเจตน์ หมู่ศิริเลิศ กรรมการผู้จัดการใหญ่ เปิดเผยว่า มติคณะกรรมการเรื่องกำหนดแนวทางการบริหารสภาพคล่องส่วนเกินภายหลังปรับโครงสร้างธุรกิจภายในกลุ่ม การขายหุ้นสามัญธนคารธนชาต ตามที่ TCAP ได้ขายหุ้นสามัญของธนาคารธนชาตที่ถืออยู่ทั้งหมดให้แก่ธนาคารทหารไทย รวมทั้งซื้อหุ้นสามัญเพิ่มทุนของธนาคารทหารไทย เพื่อรวมกิจการธนาคารธนชาตกับธนาคารทหารไทย ซึ่งคาดว่าจะทำการซื้อขายหุ้นสามัญธนาคารธนชาตและหันสามัญเพิ่มทุนธนาคารทหารไทย ภายในเดือนธันวาคม 2562
 
ทั้งนี้ บริษัทได้พิจารณาประมาณการสภาพคล่องของบริษัท ซึ่งรวมถึงมูลค่าตอบแทนคงเหลือจากการทำรายการดังกล่าวข้างต้น บริษัทฯจะมีสภาพคล่องเป็นเงินสดคงเหลือหลังจากทำรายการดังกล่าวไม่ต่ำกว่า 10,000 ล้านบาทซึ่งคณะกรรมการจึงได้พิจารณาแนวทางการบริหารสภาพคล่องส่วนเกินที่จะเกิดขึ้นดังกล่าวที่จะเป็นประโยชน์ต่อบริษัทฯและผู้ถือหุ้น อีกทั้งให้ผู้ถือหุ้นมีข้อมูลที่ชัดเจนเพื่อประกอบการตัดสินใมจในการลงทุน จึงได้มีมติกำหนดแนงทางการบริหารเงินดังกล่าว 2 แนวทางคือ 1.ประกาศโครงการซื้อหุ้นคืนจำนวนไม่เกิน 97 ล้านหุ้น และในวงเงินไม่เกิน 5,000 ล้านบาท โดยกำหนดแนวทางไว้ว่าราคาซื้อคืนให้เท่ากับไม่เกินราคาเลี่ย ของวันทำการก่อนวันซื้อหุ้นคืนในระบบของตลาดหลักทรัพย์แห่งประเทศไทย และ 2.จ่ายเงินปันผลระหว่างกาลเป็นเงินปันผลพิเศษในอัตราหุ้นละ 4 บาท
ด้านบทวิเคราะห์ บล.เมย์แบงก์ กิมเอ็ง (ประเทศไทย) แนะนำ “ซื้อ” หุ้น TCAP เนื่องจากคาดหวังการซื้อหุ้นคืนในอนาคตหรือการจ่ายเงินพิเศษจากการขาย TBANK (ไม่ได้จดทะเบียนในตลาดหลักทรัพย์ ) ราคาเป้าหมายอยู่ที่ 62 บาท ถือเป็นโอกาสสะสมหุ้นหลังจากราคาหุ้นอ่อนตัวลง 12% ภายหลังการประชุม TMB-TBANK ในวันที่ 9 ส.ค.62
ทั้งนี้การควบรวมกิจการของ TBANK กับ TMB (ถือ ราคาเป้าหมาย 1.75 บาท) คาดว่าจะแล้วเสร็จในปลายปี 2562 เพื่อรับสิทธิประโยชน์ทางภาษี หลังการทำธุรกรรมเสร็จสิ้น เราคาดว่า TCAP จะซื้อคืนหุ้นหรือจ่ายเงินปันผลพิเศษด้วยเงินสดส่วนเกิน 1 หมื่นล้านบาทเพื่อยกระดับผลตอบแทนต่อส่วนผู้ถือหุ้น (ROE)
ด้านราคาหุ้นTCAP ภาคเช้าวันที่ 27 ส.ค.62 วิ่งตอบรับข่าวการซื้อหุ้นคืนและจ่ายปันผล โดยปิดภาคเช้าที่ 53.75 บาท เพิ่มขึ้น 3 บาท หรือคิดเป็น 5.91 %